Can Êzîdxelo: Zimanzan Divê Herî Kêm Du Zaraveyan Bizanibe
Zimanzanê Kurd nuha Şahname û helbestên Mewlewîyê Hewramî herwiha helbestên Nalî jî werdigerîne Kurmancî
Konferansa Ziman a Netewî ya ku sê roj dewam kir bi sedan zimanzan û rewşenbîrên Kurd beşdar bûn, ku yek ji wan jî zimanzanê Kurdî Can Êzîdxelo bû. Can Êzîdxelo ji xwe ji Efrînê ye û ji du salan vir ve li Silêmanîyê dijî. Bîrêz Êzîdxelo hemî zaravayên Kurdî dizane û li ser şêwezaravayan xebatan dike. Zimanzanê Kurd niha Şahname û helbestên Mewlewîyê Hewramî û herwiha helbestên Nalî jî werdigerîne Kurmancî. Can Êzîdxelo di derbarê konferansê de dibêje, mixabin ku heta neha konferansan tu tesîr li Kurdan nekirîye û jibo ku neyê gotin ku kar û xebat nayê kirin, konferans û festîval weke makyacêtê bikar anîn. Birêz Êzîdxelo dibêje, ew hêvîdar e ku ev konferans dê ji yên berê baştir be, jiber ku cîh dane piranîya zaravayan. Êzîdxelo destnîşan dike ku di konferansê da kêmahîya zaravayên Lor û Bextîyarî û Feylî xwe dide hisandin. Zimanzanê Kurd li ew kesên ku xwe weke zimanzan didin nasîn û ji zaravayê xwe pêtir zaravayên dinê nizanin rexne dike û dibêje: “Zimanzan divê herî kêm du şêwazaravayan bizanibe. Eger tu tenê Kurmancî bizanibî û pirtûkek Kurmancî çêkî, ew xebat nabe rêziman, ew dibe gotar." Can Êzîdxelo di derbarê zimanê standart/ yekgirtî de dibêje "ew kesên ku li vir in divê ku di destpêkê da xwe fêrî zimanê Kurdî bikin, ew zimanê Kurdî nizanin, zaravayên Kurdî dizanin, ev gelek xeter e, metirsîyek mezin e, ger ewa dewam bike em nikarin ji wan re bêjin zimanzan, ew Soranîzan in, Kurmancîzan in."